Diari Oficial de la Generalitat Valenciana


Sumari del DOGV 7062, del 08-07-2013 (2013/7203)

DECRET 90/2013, de 5 de juliol, del Consell, pel qual es declara d'interés general Fira València.
-------------------------------------------------------------------------------------------------

### Dades del document

Número de DOGV
:   7062

Data del DOGV
:   08-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7203


Data del document
:   05-07-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * València
    * legislació
    * manifestació comercial

DECRET 90/2013, de 5 de juliol, del Consell, pel qual es declara d'interés general Fira València. [2013/7203]  
Fira Mostrari Internacional de València (d'ara en avant, Fira València) és una institució oficial amb el caràcter d'associació d'utilitat pública, sense ànim de lucre, constituïda l'any 1917. Fira València és la primera fira espanyola que ha sigut certificada per AENOR amb la norma NIP 5326, actualment VEW 6442/2000. A més, compta amb la certificació QAFE, de l'Associació de Fires Espanyoles, i amb el diploma de compromís de qualitat SICTED, Sistema de Qualitat Turística en Destinació.  
Addicionalment Fira València és una entitat cofundadora de la UFI (The Global Association of the Exhibition Industry), l'AFE (Associació de Fires Espanyoles) i de la MTFA (Mediterranean Trade Fairs Association), soci de ple dret d'EMECA (European Major Exhibition Centres Association), d'AFIDA (Associació Internacional de Fires d'Amèrica) i d'IAEE (International Association of Exhibitions and Events)  
  
Quant a la superfície d'exposició, Fira València disposa del més gran i un dels més moderns recintes firals d'Espanya, que al seu torn és un dels deu més grans de tot el món: 231.000 metres quadrats de superfície coberta d'exposició situats dins de l'àmbit del Pla especial d'infraestructures, reserva de sòl i ordenació d'usos Benimàmet/Fira València.  
  
Fira València convoca expositors de diversos sectors econòmics i productius i constituïx un excel·lent punt de trobada entre els fabricants i els seus clients, que possibilita consolidar estes relacions i realitzar nous contactes comercials tant a escala nacional com internacional. Amb el desenrotllament de l'economia i la globalització dels mercats, el nombre de certàmens s'ha multiplicat, oferint un panorama firal cada vegada més extens i diversificat, que obri nous camins i formes de complir amb la finalitat essencial de les fires mostrari, de tal manera que la promoció turística, industrial i comercial de l'economia valenciana que realitza Fira València ha d'entendre's en un sentit ampli i d'acord amb els models d'explotació de les fires mostrari actuals, on l'important és la consecució permanent del seu objectiu principal. Això ha possibilitat que Fira València es trobe present en la pràctica totalitat de sectors econòmics, per la qual cosa ha d'acollir en el seu recinte les distintes activitats que de manera permanent permeten promoure el potencial industrial, comercial, turístic, cultural i d'oci de la Comunitat Valenciana.  
  
L'Ajuntament de València en sessió plenària de 30 de desembre de 1964 va acordar atorgar a Fira València la concessió per a executar les obres i instal·lacions del recinte firal i gestionar l'activitat de la fira. Posteriorment, en data 28 de desembre de 2001, amb motiu de l'ampliació i modernització del recinte firal, es va rescatar l'anterior concessió i van revertir a l'Ajuntament de València els terrenys, les infraestructures, les instal·lacions i els servicis afectats per la gestió del servici de fira, i es va atorgar en favor de Fira València una nova concessió per a adaptar-la a l'àmbit total de les esmentades instal·lacions i infraestructures, així com a la seua ampliació, i en general perquè la concessió comprenga tant l'execució de les noves obres com la gestió del servici públic duta a terme per Fira València. La mencionada concessió es va atorgar per un termini de 50 anys, amb la finalitat d'escometre les necessàries actuacions que permeteren la modernització i ampliació de Fira València, i esta institució estava obligada a destinar la totalitat de les obres i instal·lacions el gaudi de les quals se li entrega als fins que constituïxen l'objecte del conveni, que es definix en la seua clàusula I com la «gestió de les competències municipals en matèria de fires, segons el que disposa l'apartat g de l'article 25 de la Llei 7/1985, de 2 d'abril, reguladora de les bases de règim local».  
El procés de modernització de Fira València pretén atendre els reptes de futur, de tal manera que el recinte firal ha de donar cobertura a les noves modalitats de gestió i promoció de l'activitat firal, per la qual cosa el seu àmbit espacial ha de ser capaç d'ajustar-se a estes exigències, preveient unes tècniques i procediments de control ambiental i de seguretat concordes amb la Directiva 2006/123/CE del Parlament Europeu i del Consell de 12 de desembre de 2006 relativa als servicis en el mercat interior, que ha possibilitat la implantació d'activitats i servicis per mitjà de procediments de control àgils i amb plenes garanties urbanístiques, ambientals i de seguretat.  
La disposició addicional sexta de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, habilita expressament el Consell per a declarar d'interés general de la Comunitat Valenciana aquelles infraestructures d'especial rellevància. És evident, a la llum d'allò que s'ha exposat amb anterioritat, que hi ha motius suficients per a declarar d'interés general de la Comunitat Valenciana les infraestructures i instal·lacions vinculades a Fira València.  
Així mateix, la disposició addicional segona de la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, conté una habilitació expressa perquè el Consell acorde que determinades categories d'activitats, obres i infraestructures de titularitat pública legalment declarades d'interés general, comunitari o local, queden excloses d'autorització ambiental integrada o de llicència ambiental.  
Sens dubte, les infraestructures i instal·lacions vinculades a l'activitat firal, que també van ser declarades d'utilitat pública mitjançant el Decret de 26 de maig de 1943, en la mesura que gestiona un servici públic municipal que transcendix de molt l'àmbit d'influència purament local, reunix tots els requisits legals per a procedir a la seua declaració d'interés general, així com per a l'aplicació de l'excepció establida en la disposició addicional segona de la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental. Esta excepció no eximix Fira València, en cap cas, del compliment de les normes sobre seguretat i salut per a persones i béns, medi ambient, comoditat i confort, així com la resta de normes sectorials que els siguen aplicables, i es manté la titularitat de la resta de competències assignades per la Llei 2/2006, de 5 de maig, de Prevenció de la Contaminació i Qualitat Ambiental, en les mateixes administracions públiques.   
  
De conformitat amb allò que disposa l'article 33 de la Llei 5/1983, de 30 de desembre, del Consell, adoptaran la forma de decret «els actes singulars emanats del Consell quan així ho exigisca una norma legal o reglamentària, o ho dispose el mateix Consell». En virtut d'això, a proposta de la consellera d'Infraestructures, Territori i Medi Ambient i amb la deliberació prèvia del Consell, en la reunió del dia 5 de juliol de 2013,   
  
  
DECRETE  
  
Article 1. Declaració d'interés general  
Es declara d'interés general la infraestructura pública de Fira València, la delimitació gràfica de la qual es determina en l'annex d'este decret, així com aquelles activitats i servicis que es duguen a terme a l'interior del recinte firal, vinculats a la gestió indirecta de l'activitat firal emparada pel títol concessional atorgat per l'Ajuntament de Valencia.  
  
Article 2. Exclusió de llicència ambiental  
Les activitats esmentades quedaran excloses de llicència ambiental, no obstant això, hauran complir les normes sobre seguretat i salut per a persones i béns, medi ambient, comoditat i confort, així com la resta de normes sectorials que els siguen aplicables.  
  
Article 3. Garanties  
Fira València serà l'única responsable dels danys i perjuís que es produïsquen com a conseqüència de les activitats i servicis que es realitzen en la zona del recinte firal a l'empara d'esta declaració, així com del compliment de les normes sectorials que siguen aplicables, sense perjuí de l'exercici per les administracions públiques competents de les potestats d'inspecció i control atribuïdes per l'ordenament jurídic.  
  
  
Article 4. Procediments en tramitació  
El que disposa este decret serà aplicable a tots aquells procediments administratius que es troben en tramitació en la data de la publicació en el Diari Oficial de la Comunitat Valenciana.  
  
  
DISPOSICIÓ FINAL  
  
Única. Efectes  
Este decret produirà efectes des de l'endemà de la seua publicació en el Diari Oficial de la Comunitat Valenciana.  
  
Contra este decret, que posa fi a la via administrativa, es podrà interposar amb caràcter potestatiu recurs de reposició davant del Consell, en el termini d'un mes comptador des de l'endemà del dia en què tinga lloc la publicació en el Diari Oficial de la Comunitat Valenciana, de conformitat amb el que establix l'article 116, apartat 1, en relació amb els articles 109, apartat c, i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació en el Diari Oficial de la Comunitat Valenciana, de conformitat amb el que establixen els articles 8, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
  
  
Valencia, 5 de juliol de 2013  
  
El president de la Generalitat,  
ALBERTO FABRA PART  
  
La consellera d'Infraestructures, Territori i Medi Ambient,  
ISABEL BONIG TRIGUEROS